Vuoden kulkua
Kevät tuli aikaiseen
 Tänne, tänne sydämeen;
 Pojan leikkiessä vielä
 Nous jo lemmen laiho siellä.

 Mutta touon halla vei,
 Keväthalla: – surma söi
 Kukkaseni hennon, tuoreen,
 Armaan impyeni nuoren.

 Kesä meni menojaan,
 Poutakesä – tosiaan:
 Ei niin kyyneltä, mi syöntä
 Hetkeks oisi voinut lientää.

 Syys on! sataa, myrskyää,
 Jo nyt silmää vetistää.
 Talvi, talvi tulla saisi,
 Sepä rinnan rauhoittaisi.

Juhani H. [P. J. Hannikainen]

P. J. Hannikainen
Runot